
Keresztesek a tengeren és Silves ostroma 1189-ben

1189 áprilisában tizenegy hajó hagyta el Brémát, hogy a harmadik keresztes hadjárat keretében nekivágjanak a Szentföldre vezető útnak. Ennek során végighajóztak Nyugat-Európa atlanti partvidékén, meglátogattak két híres zarándokhelyet, Oviedót és Compostelát, majd I. Sancho portugál király szövetségében sikeresen megostromolták Silves városát. Az utazás egyik résztvevőjétől származik az a nemzetközi és magyar szakirodalomban egyaránt kevéssé ismert narratív forrás, mely Narratio de Itinere Navali Peregrinorum Hierosolymam Tendentium et Silviam Capientium A. D. 1189 néven ismert.
Jelen dolgozat ezen forrás alapján vizsgálja a keresztesek útját és Silves ostromát, arra keresve a választ, hogy vajon egy ilyen forrás révén mennyivel juthatunk közelebb a keresztes hadjáratok és a reconquista kapcsolatának megismeréséhez, illetve a tengeri úton a Szentföldre tartók utazásának rekonstruálásához. A dolgozat részét képezi a kutatás során készített itinerárium, a Silves ostromának eseményeit bemutató táblázat és egy térkép.
A dolgozat bemutatja a Narratiót, kitér a témát érintő egyéb forrásokra és szakirodalmi munkákra. Ezt követi előbb a hajóút, azután az ostrom részletes vizsgálata, kiegészítve a szakirodalomban fellelhető információkkal. Ennek elemei többek között a hajótípus megállapítása, a hajókon tartózkodók megismerése, az utazás egyes állomásainak bemutatása, a két zarándoklat, a Gibraltári-szoroson való áthajózás és a Marseille-be való megérkezés elemzése. Az ostrom kapcsán kitérünk az előkészületekre, foglalkozunk a város fekvésével és erődítéseivel, vizsgáljuk az ostrom egyes lépéseit, majd a város feladásakor felmerülő portugál-keresztes konfrontációt is.
Végeredményként megállapítható, hogy a portugál királyok nagyon jól kihasználták saját céljaik érdekében a Szentföldre tartó észak- és nyugat-európai keresztesek jelenlétét, melynek Lisszabon 1147-es bevételén túl kiváló, ám elhanyagolt példája Silves 1189-es elfoglalása is. A dolgozat következtetései további kérdéseket, kutatási irányokat is felvetnek, mint például a koggék korai jelenléte a Földközi-tengeren, a Narratio földrajzi leírásainak vizsgálata és Lisszabon és Silves ostromainak összehasonlító elemzése.



